b'\n_START_ARTICLE_\nUlrika Eleonoran kirkko (Helsinki)\n_START_PARAGRAPH_\nUlriika Eleonooran kirkko oli Helsingin Raatihuoneentorilla eli nykyisell\xc3\xa4 Senaatintorilla sijainnut, Ruotsin kuningatar Ulriika Eleonoora vanhemman mukaan nimetty kirkkorakennus. Se rakennettiin vuosina 1724\xe2\x80\x931727 rakennusmestari Anders Hackenbergin johdolla, ja j\xc3\xa4rjestyksess\xc3\xa4\xc3\xa4n se oli kolmas kirkko aukiolla. Rakennusmateriaalina k\xc3\xa4ytettiin puuta ja kirkko maalattiin punamullalla. Muodoltaan kirkko oli tasavartinen ristikirkko, johon liittyi korkeahko torni._NEWLINE_Noin sadan vuoden ik\xc3\xa4\xc3\xa4n ehtinyt kirkkorakennus sai purkutuomion Helsingin tultua Suomen suuriruhtinaskunnan p\xc3\xa4\xc3\xa4kaupungiksi. Purkamisesta p\xc3\xa4\xc3\xa4tettiin lopullisesti vuonna 1827. Kirkko sai v\xc3\xa4isty\xc3\xa4 monien muiden rakennusten tavoin uuden p\xc3\xa4\xc3\xa4kaupungin uljaan Senaatintorin monumentaalirakennusten tielt\xc3\xa4. Kirkon hirret huutokaupattiin ja sen esineist\xc3\xb6\xc3\xa4 sek\xc3\xa4 myytiin ett\xc3\xa4 vietiin Vanhaan kirkkoon. Nykyisin esineist\xc3\xb6 kuuluu Helsingin kaupunginmuseolle._NEWLINE_Kirkon vanhojen kellojen kumahtelua voi nykyisin kuunnella Helsingin tuomiokirkon kirkkosalissa. Vuonna 1937 Senaatintorille sijoitettiin kirkon muistomedaljonki, jonka suunnitteli Gunnar Finne. Helsingin kaupunki rakennutti Senaatintorille lumisen j\xc3\xa4ljitelm\xc3\xa4n kirkosta vuosina 1997 ja 2000._NEWLINE_Kirkon lattian \xc3\xa4\xc3\xa4riviivat on nyky\xc3\xa4\xc3\xa4n merkitty Senaatintorin kiveykseen.'